Up-225/02
Natisni
Opravilna št.:
Up-225/02
Datum odločitve:
6. 11. 2003
ECLI:
ECLI:SI:USRS:2003:Up.225.02
Akt:
Ustavna pritožba A. A. zoper sklep Višjega sodišča v Ljubljani št. III Cp 3266/2001 z dne 23. 1. 2002
Izrek:
Ustavna pritožba A. A. zoper sklep Višjega sodišča v Ljubljani št. III Cp 3266/2001 z dne 23. 1. 2002 se v delu, v katerem je bila izvršba ustavljena, zavrže.
Evidenčni stavek:
Odločitev Višjega sodišča (tudi če bi z njo bile kršene človekove pravice - glede tega se Ustavnemu sodišču ni treba opredeljevati) ne more povzročiti pomembnejših posledic za pritožnika. Treba je upoštevati, da gre v pravdah zaradi motenja posesti le za varstvo posesti kot dejanske oblasti na stvari, odločitev sodišča pa je v bistvu začasna. Pritožnik ima še vedno možnost, da v primeru ponovnih motilnih dejanj sproži novo pravdo zaradi motenja posesti. Prav tako od odločitve Ustavnega sodišča v obravnavanem primeru ne bi bilo pričakovati rešitve pomembnega pravnega vprašanja.
Geslo:
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
17. 4. 2002
Vrsta odločitve:
sklep
Vrsta rešitve:
zavrženje
Dokument:
US22780
Up-225/02-13
6. 11. 2003
S K L E P
Ustavno sodišče je v postopku odločanja o ustavni pritožbi A. A. z Ž., ki ga zastopa B. B., odvetnik v Z., na seji dne 6. novembra 2003
s k l e n i l o :
Ustavna pritožba A. A. zoper sklep Višjega sodišča v Ljubljani št. III Cp 3266/2001 z dne 23. 1. 2002 se v delu, v katerem je bila izvršba ustavljena, zavrže.
O b r a z l o ž i t e v
1. Višje sodišče je z izpodbijanim sklepom delno ugodilo ugovoru dolžnika in razveljavilo sklep o izvršbi Okrajnega sodišča v Radovljici št. In 2001/00049 z dne 4. 12. 2001 glede glavne stvari (točka a. izreka) in glede izvršilnih stroškov v višini 17.000 SIT ter v tem delu izvršbo ustavilo, v preostalem delu pa ugovor zavrnilo in potrdilo sklep o izvršbi. Pritožnik (upnik v izvršilnem postopku) je vložil ustavno pritožbo zoper sklep Višjega sodišča v delu, v katerem je bila izvršba ustavljena.
2. Senat Ustavnega sodišča je na seji dne 9. 9. 2003 ustavno pritožbo pritožnika sprejel v obravnavo. V skladu z določbo 56. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je Ustavno sodišče ustavno pritožbo vročilo Višjemu sodišču v Ljubljani. Višje sodišče je v odgovoru navedlo, da je bila zoper izpodbijani sklep vložena tudi zahteva za varstvo zakonitosti, ki ji je Vrhovno sodišče s sklepom št. II Ips 356/2002 z dne 27. 3. 2003 ugodilo in sklep sodišča druge stopnje v izpodbijanem delu (v katerem je bilo delno ugodeno ugovoru in je bil sklep o izvršbi delno razveljavljen, izvršba v tem delu pa ustavljena) razveljavilo ter v tem obsegu zadevo vrnilo sodišču druge stopnje v novo odločanje. O zadevi je Višje sodišče ponovno odločilo s sklepom št. III Cp 525/2003 z dne 23. 4. 2003, in sicer je ugovor dolžnika zavrnilo tudi v preostalem delu (kolikor ni bil zavrnjen že s sklepom št. III Cp 3266/2001 z dne 23. 1. 2002) in potrdilo sklep o izvršbi tudi v točki a. izreka ter glede izvršilnih stroškov v višini 17.000 SIT.
3. Ker je torej že Vrhovno sodišče na zahtevo za varstvo zakonitosti s sklepom št. II Ips 356/2002 z dne 27. 3. 2003 razveljavilo sklep pritožbenega sodišča v izpodbijanem delu in v tem obsegu zadevo vrnilo sodišču druge stopnje v novo odločanje, pritožnik nima več pravnega interesa za nadaljevanje postopka z ustavno pritožbo. Zato jo je Ustavno sodišče zavrglo.
4. Ustavno sodišče je sprejelo ta sklep na podlagi prvega odstavka 55. člena v zvezi s prvim odstavkom 50. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić